จ.สมุทรสาคร มอบบ้านหลังใหม่ให้ผู้สูงอายุผู้ยากไร้
วันนี้ (12 ส.ค. 60) นายประภัสสร์ มาลากาญจน์ ผู้ว่าราชการจังหวัดสมุทรสาคร พร้อมด้วย พ.ต.ท.สมชาย ขอค้า รอง ผกก.สส.สภ.โคกขาม ผู้ก่อตั้งโครงการสร้างบ้านหลังใหม่ให้ผู้สูงอายุผู้ยากไร้ โรงพยาบาลสมุทรสาคร  นายชาติชาย เพราะดีงาม ประธานชมรมคนช่วยคนสมุทรสาคร นายธนัช เหล็งสุดใจ รองประธานฯ  กลุ่มชมรมชาวปักษ์ใต้จังหวัดสมุทรสาคร กลุ่มพลังรวมใจ  บริษัทพ่อเต่า และกลุ่มไบค์วีค  ได้ลงพื้นที่หมู่ที่ 3 ตำบลโคกขาม อำเภอเมือง จังหวัดสมุทรสาคร เพื่อมอบบ้านในโครงการสร้างบ้านหลังใหม่ให้ผู้สูงอายุผู้ยากไร้  ให้แก่คุณป้าล้วน ก้อนใจ อยู่บ้านเลขที่ 51/2  หมู่ 3 ตำบลโคกขาม อำเภอเมือง จังหวัดสมุทรสาคร ในการนี้ยังได้มีการจัดมอบอุปกรณ์เครื่องใช้ไฟฟ้า เสื้อผ้า เครื่องนุ่งห่ม เครื่องอุปโภค บริโภค และเงินสดเพื่อการยังชีพ ให้แก่ครอบครัวแก่ผู้สูงอายุผู้ยากไร้รายนี้อีกด้วย
พ.ต.ท.สมชาย ขอค้า รอง.ผกก.สส.สภ.โคกขาม ผู้ก่อตั้งโครงการสร้างบ้านหลังใหม่ให้ผู้สูงอายุยากไร้ 3 หลัง 3 อำเภอ จังหวัดสมุทรสาคร กล่าวว่า โครงการสร้างบ้านหลังใหม่ให้ผู้สูงอายุยากไร้ 3 หลัง 3 อำเภอนี้ ได้จัดขึ้นเป็นปีที่ 2 ติดต่อกันแล้ว โดยบ้านของคุณป้าล้วน ก้อนใจ อยู่บ้านเลขที่ 51/2  หมู่ 3 ตำบลโคกขาม อำเภอเมือง จังหวัดสมุทรสาคร นับเป็นบ้านหลังที่ 5 ของโครงการฯ นี้ 
สำหรับโครงการนี้ได้จัดทำขึ้นมาเพื่อต้องการช่วยเหลือผู้สูงอายุที่ยากไร้ ให้ได้มีบ้านที่พักอาศัยที่มั่นคงแข็งแรงเป็นของตนเอง อีกทั้งยังเป็นกิจกรรมที่จัดขึ้นเพื่อเป็นการทำความดีตอบแทนคุณแผ่นดิน ถิ่นที่อยู่อาศัยและตอบแทนสังคม เป็นการเติมเต็มในสิ่งที่ผู้สูงอายุบางรายยังขาดอยู่ รวมทั้งยังเป็นการช่วยเหลือสาธารณกุศล โดยบ้านหลังที่ก่อสร้างนั้นจะมีลักษณะเป็นบ้านชั้นเดียว มีห้องนอน 1 ห้อง  และ 1 ห้องน้ำ รวมมูลค่าเป็น 150,000 บาท